ROZHODNUTIE KOMISIE
z 26. júla 2010
o pridelení dodatočných dní na mori Portugalsku v divíziách ICES VIIIc a IXa okrem Cádizského zálivu
[oznámené pod číslom K(2010) 5011]
(Iba portugalské znenie je autentické)
(2010/415/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (EÚ) č. 53/2010 zo 14. januára 2010, ktorým sa na rok 2010 stanovujú rybolovné možnosti pre určité populácie rýb a skupiny populácií rýb uplatniteľné vo vodách EÚ a pre plavidlá EÚ vo vodách, v ktorých sa vyžaduje obmedzovanie výlovu, a ktorým sa menia a dopĺňajú nariadenia (ES) č. 1359/2008, (ES) č. 754/2009, (ES) č. 1226/2009 a (ES) č. 1287/2009 (1), a najmä na bod 7 prílohy II B k uvedenému nariadeniu,
keďže:
(1)
V bode 5.1 prílohy II B k nariadeniu (EÚ) č. 53/2010 sa stanovuje maximálny počet dní, počas ktorých môžu byť plavidlá Únie s celkovou dĺžkou 10 metrov alebo viac, ktoré na palube prevážajú vlečné siete, dánske záťahové siete a podobný rybársky výstroj s veľkosťou ôk najmenej 32 mm, žiabrové siete s veľkosťou ôk najmenej 60 mm alebo dlhé lovné šnúry na lov pri dne, prítomné v divíziách ICES VIIIc a IXa okrem Cádizského zálivu v období od 1. februára 2010 do 31. januára 2011.
(2)
Komisii sa v bode 7 prílohy II B umožňuje, aby na základe trvalého ukončenia rybolovných činností, ku ktorým došlo od 1. januára 2004, pridelila dodatočný počet dní na mori, počas ktorých môže byť plavidlo prítomné v zemepisnej oblasti, keď preváža na palube uvedený rybársky výstroj.
(3)
Portugalsko predložilo 8. februára, 23. februára, 25. marca a 22. apríla 2010 údaje, z ktorých vyplýva, že od 1. januára 2004 ukončilo rybolovnú činnosť 28 rybárskych plavidiel. Na základe predložených údajov a so zreteľom na metódu výpočtu ustanovenú v bode 7.1 prílohy II B by sa malo Portugalsku na obdobie od 1. februára 2010 do 31. januára 2011 prideliť 19 dodatočných dní na mori pre plavidlá prevážajúce na palube rybársky výstroj uvedený v bode 2 písm. a) uvedenej prílohy.
(4)
Opatrenia stanovené v tomto rozhodnutí sú v súlade so stanoviskom výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
1. Maximálny počet dní, počas ktorých rybárske plavidlo plaviace sa pod vlajkou Portugalska a prevážajúce na palube rybársky výstroj uvedený v bode 2 písm. a) prílohy II B k nariadeniu (EÚ) č. 53/2010 a na ktoré sa zároveň nevzťahujú žiadne osobitné podmienky uvedené v bode 5.2 uvedenej prílohy, môže byť prítomné v divíziách ICES VIIIc a IXa okrem Cádizského zálivu, ako sa ustanovuje v tabuľke I uvedenej prílohy, sa mení na 177 dní ročne.
2. Maximálny počet dní uvedený v odseku 1 je stanovený bez toho, aby tým bolo ovplyvnené akékoľvek budúce rozhodnutie, ktoré Komisia prijme na základe bodu 7.5 prílohy II B k nariadeniu (EÚ) č. 53/2010 v súvislosti s opätovným posúdením dodatočných dní vyplývajúcim z trvalého ukončenia rybolovných činností, ktoré Komisia pôvodne pridelila.
Článok 2
Toto rozhodnutie je určené Portugalskej republike.
V Bruseli 26. júla 2010